**Vabrik**

Tööstuslik pööre ei toonud kaasa mitte ainult uusi **tehnoloogilisi** lahendusi, vaid ka uudse töökorralduse. Erinevalt käsitöölistest ei vajanud masinatel töötajad pikka ja põhjalikku väljaõpet, isiklikku vara ega isiklikke töövahendeid. Töölisteks sobisid ilma igasuguste erioskusteta kirjaoskamatud inimesed, kes tulid tööle, kaks kätt taskus.

*tehnoloogia…………………………………………………………………………………………………………………*

Miks ei vajanud masinal töötaja põhjalikku väljaõpet?

Enam ei saanud töötajad kodus või väikestes meistrikodades töö kallal nokitseda, vaid pidid kogunema ühel ja samal ajal vesiratta või aurumasina ümber. Töölised koondati vabrikutesse, kus töö algas ja lõppes kõigile ühel ajal ning sellest kinnipidamist jälgiti ülima täpsusega. Aurumasina käigushoidmine oli kulukas ja nii sundisid masinad inimestele töö tempo peale. Ühtlasi oli nii ühes­koos töötavaid inimesi hõlpsam tagant sundida ja nende järele valvata.

Miks pidid töölised täpselt ühel ajal koos tööd tegema?

**Kapitali puudus**

Esimesed vabrikud olid küllalt väikesed, sageli töötas seal vaid umbes 20 töölist. Mida rohkem tehnoloogia arenes, seda suuremaks paisusid ettevõtted. Uute masinate ostmine oli vabrikuomanikele väga kulukas. Peagi avastati aga, et suuremad masinad on säästlikumad ja tulusamad kui väikesed: üks 20‑hobujõuline aurumootor kulutas vähem kütust kui kaks 10‑hobujõulist.

Miks eelistati võimsamaid masinaid?

Lisaks uute masinate ostmisele ja tööliste palkamisele nõudis suuri väljaminekuid vabrikuhoonete ehitamine. Seega, erinevalt varasemast käsitööst tuli selleks, et alustada tööstusliku tootmisega omada küllaltki suurt algkapitali või võtta laenu. Just **kapitali** puudus sai üheks peamiseks takistuseks tööstuse arengule. Eriti kallid olid metallurgia­tööstuses ja kaevanduses kasutatavad seadmed. Väikesi tekstiili­vabrikuid oli odavam pidada ja seetõttu jäid need pikemaks ajaks perefirmade omandisse.

*Kapital……………………………..……………………………………………………………………….*

Mida vajasid ettevõtjad vabriku rajamiseks?

## Aktsiaseltsid

Suurte tehaste rajamiseks moodustati **aktsiaseltse** (ettevõte, mis luuakse paljude osanike sissemaksetest), mille kaudu sai koondada eraisikute sääste. Vabrikutootmist hakati pidama väga kasumlikuks investeerimisvõimaluseks.

Erinevalt varasematest käsitöökodadest ja manufaktuuridest polnud nüüd enam ettevõtete puhul kohe teada, kellele see kuulub. Kõik omanikud võisid olla aktsionärid, kes kauplesid börsidel. Nõnda pandi alus anonüümsele kapitaliühiskonnale.

Mida enam kasvasid vabrikud ja tehased, seda harvem esines olukordi, mil nende omanikud ise ettevõtet juhtisid. Tavaliselt palkasid nad selleks vabrikudirektorid ja ülevaatajad. Seega kasvas vabrikutes ka kontoriametnike arv.

*Aktsiaselts ……………………………………………………………………………………………………*

Kellele kuulub aktsiaselts?

## Toodangu turustamine

## Kuna tööstusettevõtteid tuli üha juurde ja toodangu maht kasvas, olid ettevõtjad sunnitud konkurentsis püsimiseks toodangu müügihindu alandama ja uusi turge otsima. Omanike kasum säilis ainult siis, kui suudeti odavama hinnaga palju müüa, või siis masinaid ja tehnoloogiat täiustada, et odavamalt toota.

Madal hind üksi ei taganud aga veel kauba müüki. Vabrikud tootsid rohkem, kui kohalikud inimesed vajasid. Seepärast oli hädavajalik pääseda oma toodanguga võimalikult paljudele **turgudele** nii oma riigis kui ka väljaspool. 19. sajandil hakkas väga kiiresti kasvama rahvusvaheline kaubandus, mida omakorda soodustas transpordi areng. Ettevõtte edu tagas rahvusvaheliste kontaktide võrgustik, mille rajamiseks hakkasid vabrikuomanikud kaubandusagente palkama.

*Konkurents……………………………………………………………………………………………………………*

*Turg…………………………………………………………………………………………………………………….*

Miks taheti pääseda rahvusvahelistele turgudele?

Mis soodustas rahvusvahelist kaubandust?

Ettevõtete edu ja kasumlikkus sõltus suurel määral turu olukorrast. Kui sõdade, ikalduste või muude tagasilöökide tõttu inimeste ostujõud vähenes, ähvardas vabrikuid ületootmine ja hinnad langesid alla kauba omahinna. See tõi kaasa paljude ettevõtete pankrotistumise (maksejõuetuse): enam ei suudetud maksta töölistele palku ega täita laenukohustusi. 19. sajandil tabas Euroopat mitu suurt majanduskriisi, mille tagajärjel tööstusliku toodangu maht kiiresti kukkus: näiteks aastatel 1846–1847, 1857 ning 1870., 1880. ja 1890. aastate keskel. Ent vahel aitasid kriisid tootmist veelgi tõhusamaks muuta.

Miks läks mõni ettevõte pankrotti?